VDSS Dopolnilni sklep X Pdp 206/2025
Sodna praksa Višjega delovnega in socialnega sodišča, 2025-08-27

Oddelek za individualne in kolektivne delovne spore

Jelka Zorman Bogunovič (preds.), mag. Urša Klemenčič (poroč.), dr. Martina Šetinc Tekavc

dopolnilni sklep o stroških - predlog za dopustitev revizije - predlog za izdajo dopolnilnega sklepa

Predlagatelj v pravočasnem predlogu za izdajo dopolnilne sodbe utemeljeno navaja, da pritožbeno sodišče ni odločilo o njegovih priglašenih stroških, ki so mu nastali s predlogom za dopustitev revizije. Tako v predlogu za dopustitev revizije kot v reviziji je priglasil tudi nagrado za sestavo predloga za dopustitev revizije, materialne stroške v višini 2 % in 22 % DDV. Pritožbeno sodišče je v sodbi X Pdp 206/2025 z dne 3. 7. 2025 odločilo le o stroških revizije, spregledalo pa je priglašene stroške za dopustitev revizije, do katerih je predlagatelj upravičen na podlagi prvega odstavka 154. člena Zakona o ZPP.

I. Sodba X Pdp 206/2025 z dne 3. 7. 2025 se dopolni tako, da se v III. točki izreka namesto pike naredi vejica, za njo pa se doda besedilo:

"ter stroške predloga za dopustitev revizije v znesku 419,98 EUR v roku 8 dni, v primeru zamude z zakonskimi zamudnimi obrestmi, ki tečejo od naslednjega dne po izteku paricijskega roka dalje do plačila."

II. Nasprotni udeleženec mora predlagatelju v 8 dneh povrniti stroške predloga za izdajo dopolnilne sodbe v znesku 37,33 EUR z zakonskimi zamudnimi obrestmi, ki tečejo od naslednjega dne po izteku paricijskega roka dalje do plačila.

1. Pritožbeno sodišče je s sodbo X Pdp 206/2025 z dne 3. 7. 2025 zavrnilo pritožbo nasprotnega udeleženca (I. točka izreka) in odločilo, da stranki sami krijeta stroške pritožbenega postopka (II. točka izreka), nasprotnemu udeležencu pa naložilo povrnitev stroškov revizije v znesku 1.005,40 EUR (III. točka izreka).

2. Predlagatelj je pravočasno pritožbenemu sodišču predlagal, da sodbo X Pdp 206/2025 z dne 3. 7. 2025 dopolni z odločitvijo o stroški, ki so mu nastali s predlogom za dopustitev revizije.

4. Predlagatelj v pravočasnem predlogu za izdajo dopolnilne sodbe utemeljeno navaja, da pritožbeno sodišče ni odločilo o njegovih priglašenih stroških, ki so mu nastali s predlogom za dopustitev revizije. Tako v predlogu za dopustitev revizije kot v reviziji je priglasil tudi nagrado za sestavo predloga za dopustitev revizije, materialne stroške v višini 2 % in 22 % DDV. Pritožbeno sodišče je v sodbi X Pdp 206/2025 z dne 3. 7. 2025 odločilo le o stroških revizije, spregledalo pa je priglašene stroške za dopustitev revizije, do katerih je predlagatelj upravičen na podlagi prvega odstavka 154. člena Zakona o pravdnem postopku (ZPP).

5. Pritožbeno sodišče je glede na navedeno predlogu ugodilo in predlagatelju na podlagi Odvetniške tarife (OT) priznalo tudi stroške za predlog za dopustitev revizije v višini 562,5 točk, materialne stroške v višini 11,25 točk, skupaj 573,75 točk oziroma 344,25 EUR in 22 % DDV (75,73 EUR), skupaj 419,98 EUR. Predlagatelju ne pripadajo višje priglašeni stroški za predlog za dopustitev revizije, saj se skladno z 8. točko v povezavi s 7. točko tar. št. 16 OT 50 % nagrade za predlog za dopustitev revizije všteje v nagrado za revizijo.

6. Glede na navedeno je pritožbeno sodišče na podlagi utemeljene zahteve predlagatelja z dopolnilnim sklepom odločilo, da je nasproti udeleženec poleg že priznanih stroškov za vloženo revizijo dolžan predlagatelju povrniti še 419,98 EUR stroškov predloga za dopustitev revizije (četrti odstavek 326. člena v zvezi s 349. členom ZPP). Poleg tega mora predlagatelju povrniti še stroške predloga za dopolnitev sodbe v znesku 37,33 EUR (50 točk za predlog po 4. točki tar. št. 20 OT, 1 točka za materialne stroške in 22 % DDV). Višji priglašeni stroški predlagatelju ne pripadajo, saj za to ni podlage v OT.

Zakon o pravdnem postopku (1999) - ZPP  - člen 154, 154/1, 326, 326/4, 349

Odvetniška tarifa (2015) - tarifna številka 16, 16-7, 16-8, 20, 20-4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.